१० विकेटको दुर्लभ कीर्तिमान
न्युजिल्यान्डका एजाज पटेलले टेस्ट क्रिकेटमा सबै १० विकेट लिने कीर्तिमान बनाएका छन् । भारतविरुद्धको दोस्रो टेस्टको पहिलो इनिङ्समा मुम्बईमा जन्मिएका पटेलले दुर्लभ कीर्तिमान बनाएका हुन् ।
मुम्बई — न्युजिल्यान्डका एजाज पटेलले टेस्ट क्रिकेटमा सबै १० विकेट लिने कीर्तिमान बनाएका छन् । भारतविरुद्धको दोस्रो टेस्टको पहिलो इनिङ्समा मुम्बईमा जन्मिएका पटेलले दुर्लभ कीर्तिमान बनाएका हुन् ।एक इनिङ्सको सबै १० विकेट लिने उनी विश्वकै तेस्रो बलर बने । बायाँ हाते स्पिनर पटेलले पहिलो दिन शुक्रबार ४ विकेट लिएका थिए । बाँकी ६ विकेट दोस्रो दिन लिएका हुन् । त्यसका लागि उनले ४७.५ ओभरमा १२ मेडन राख्दै १ सय १९ रन खर्चेका थिए । इंग्ल्यान्डका अफ स्पिनर जिम लेकर विश्व क्रिकेटमा १० विकेट लिने पहिलो खेलाडी हुन् । उनले सन् १९५६ मा अस्ट्रेलियाविरुद्ध ओल्ड ट्राफोर्डमा यो उपलब्धि हासिल गरेका थिए । ‘लेकर म्याच’ को रूपमा परिचित त्यो टेस्टमा उनले दुवै इनिङ्समा गरी १९ विकेट लिएका थिए । भारतीय स्पिनर बादशाह अनिल कुम्बले टेस्टको एकै इनिङ्समा १० विकेट लिने दोस्रो खेलाडी हुन् । उनले सन् १९९९ मा दिल्लीको फिरोज साह कोटला रंगशालामा पाकिस्तानविरुद्ध यो सफलता हात पारेका थिए । ‘क्लबमा तपाईंलाई स्वागत छ । टेस्ट खेलको पहिलो र दोस्रो दिन एक विशेष प्रयास र राम्रो बलिङ गर्न सफल भएकोमा बधाई,’ कुम्बलेले ट्वीट गरेका छन् । पटेलको असाधारण कीर्तिमानमा भारत ३ सय २५ रनमा समेटिएको थियो । १९९६ मा अभिभावकका साथ भारत छाडेर न्युजिल्यान्ड बसाइँ सरेका पटेलले २०१८ मा न्युजिल्यान्डबाट डेब्यु गरेयता ११ औं टेस्ट खेलिरहेका छन् । ३३ वर्षीय उनको टेस्ट क्रिकेटमा पछिल्लो उत्कृष्ट प्रदर्शन ५–५९ को थियो । ‘वास्तवमै यो सत्य हो । मैले आफ्नो करिअरमा यस्तो गर्न सक्षम रहें, निकै नै विशेष महसुस भइरहेको छ । कुम्बले सरको क्लबमा सहभागी हुन पाउनु मेरो अहोभाग्य हो,’ पटेलले भने । भारतका भेट्रान स्पिनर हरभजन सिंहले पनि उनको बलिङ प्रदर्शनको सराहना गर्दै ट्वीट गरेका छन्, ‘एजाज पटेललाई ४७.५–१२–११९–१० को प्रदर्शनका लागि सधैं सम्झिने छ । सानदार, मलाई उठेर ताली बजाउन देऊ ।’ अस्ट्रेलियाका आरोन फिन्चले भनेका छन्, ‘मैले अहिलेसम्म देखेकामध्ये सबैभन्दा आश्चर्यजनक । एजाज पटेल... क्या सानदार प्रदर्शन ।’पटेलले पहिलो दिन ४ विकेट लिएपछि नै सपना साकार पार्ने लक्ष्यमा मुम्बई विशेष रहने बताइसकेका थिए । भारतीय बन्दरगाह सहरमा मध्यमवर्गीय परिवारमा हुर्किएका उनका पिता शीतभण्डारमा काम गर्थे भने उनकी आमा शिक्षिका थिइन् । बसाइँ सर्नु अघिसम्म उनलाई न्युजिल्यान्डको चकलेटबाहेक अन्य कुनै कुराबारे जानकारी थिएन । त्यहाँ बस्ने नातेदारले उनलाई चकलेट पठाउने गर्थे । ‘जब म त्यो समयबारे सोच्छु र आफैं आश्चर्यचकित हुन्छु । म अहिले न्युजिल्यान्डको अन्तर्राष्ट्रिय क्रिकेटरका रूपमा छु र मलाई थाहा छ म कहाँबाट आएको हुँ,’ एजाजले कुनै समय लेखेका थिए । उनले आफूलाई क्रिकेटरका रूपमा स्थापित गर्नका लागि प्रयासरत रहँदा महान् तीव्र बलर रिचर्ड हेडली जस्तै बन्ने सपना बोकेका थिए । तर २०२० को दशकको मध्यतिरबाट उनलाई तीव्र गतिमा बल फाल्नका लागि आफ्नो उचाइ बाधक रहेको महसुस भयो । त्यसपछि न्युजिल्यान्डकै पूर्वस्पिनर दीपक पटेलजस्तै उनले स्पिन अभ्यास सुरु गरे । यो परिवर्तनले उनको करिअरमै परिवर्तन गरिदियो । उनलाई ३० वर्षको उमेरमा राष्ट्रिय टोलीमा बोलाइएको थियो । र, १९८५ मा हेडलीले अस्ट्रेलियाविरुद्ध ब्रिसबेनमा गरेको ९–५२ को न्युजिल्यान्डको यसअघिको उत्कृष्ट प्रदर्शनलाई माथ दिँदै नयाँ कीर्तिमान बनाउन सफल भए । शनिबार यी स्पिनरले पहिलो सेसनमै लगातार दुई बलमा विकेट लिएर ह्याट्रिकको अवसरसमेत बनाएका थिए । तर अघिल्लो दिनका अविजित ब्याटर मायंक अग्रवालले १ सय ५० रनको स्कोर गरी भारतलाई सम्मानित योगफलमा डोहोर्‍याए । दोस्रो दिनको सुरुआतमा पटेल १ सय २० रनमा अविजित थिए । भारतले २२१–४ बाट दिनको सुरुआत गरेको थियो । अग्रवाल र अक्षर पटेलको ६७ रनको साझेदारी तोडेपछि एजाजलाई १० विकेटको यात्रा सहज भयो । अक्षरले ५२ रन जोडे । यी स्पिनरले अक्सरलाई पनि एलबीडब्लूको धरापमा पारे भने मोहम्मद सिराजलाई आउट गरी इनिङ्सको अन्त्य गरे । त्यसपछि न्युजिल्यान्डका टिममेटबाट घेरिएका उनलाई सबैले ताली बजाएर बधाई दिइरहेका थिए ।